Caingean arna tabhairt an 29 Iúil 2022 – an Coimisiún Eorpach v Ríocht Aontaithe na Breataine Móire agus Thuaisceart Éireann

(Cás C-516/22)

(2022/C 398/18)

Teanga an cháis: an Béarla

Páirtithe

Iarratasóir: An Coimisiún Eorpach (ionadaithe: L. Armati, P.-J. Loewenthal, T. Maxian Rusche, Gníomhairí)

Cosantóir: Ríocht Aontaithe na Breataine Móire agus Thuaisceart Éireann

Iarrann an t-iarratasóir ar an gCúirt Bhreithiúnais:

— a dhearbhú, trí fhorfheidhmiú na dámhachtana eadrána arna tabhairt i gCás ICSID Uimh. ARB/05/20 a údarú, gur mhainnigh an Ríocht Aontaithe a hoibleagáidí a chomhlíonadh: — Airteagal 4(3) CAE, arna léamh i gcomhar le hAirteagal 127(1) den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (1) (“an Comhaontú um Tharraingt Siar”), trí chinneadh a dhéanamh maidir le léirmhíniú Airteagal 351(1) CFAE agus a chur i bhfeidhm maidir le cur chun feidhme na dámhachtana eadrána cé gur cinneadh an t-ábhar céanna ag cinntí ón gCoimisiún atá ar marthain agus a bhí ag fanacht le breithniú os comhair chúirteanna an Aontais; — Airteagal 351(1) CFAE, arna léamh i gcomhar le hAirteagal 127(1) den Chomhaontú um Tharraingt Siar, trí choincheapa “cearta […] tríú tír amháin nó níos mó” agus “dá ndéanann na Conarthaí difear” a a léirmhíniú go mícheart agus a chur chun mífheidhme; — Pointí a agus b den chéad mhír chomh maith leis an tríú mír d’Airteagal 267 CFAE, arna léamh i gcomhar le hAirteagal 127(1) den Chomhaontú um Tharraingt Siar, trí mhainneachtain ceist a tharchur maidir le bailíocht an chinnidh ón gCoimisiún an 26 Bealtaine 2014 lena gcuirtear aithne ar an Rómáin gan an dámhachtain eadrána a chur chun feidhme (“an urghaire fionraí 2014”) agus maidir le bailíocht an chinnidh ón gCoimisiún an 1 Deireadh Fómhair 2014 lena dtionscnaítear an nós imeachta imscrúdaithe foirmiúil maidir le cur chun feidhme na dámhachtana eadrána ag an Rómáin (2) (“an cinneadh tionscnaimh 2014”) agus trí mhainneachtain, mar chúirt céime deiridh, ceist a tharchur maidir le léirmhíniú dhlí an Aontais nach raibh ina acte clair ná ina acte éclairé; — Airteagal 108(3) CFAE, arna léamh i gcomhar le hAirteagal 127(1) den Chomhaontú um Tharraingt Siar, trína ordú don Rómáin a hoibleagáidí faoi dhlí an Aontais a shárú a n-eascraíonn ón urghaire fionraí 2014 agus ón gcinneadh tionscnaimh 2014; — a ordú do Ríocht Aontaithe na Breataine Móire agus Thuaisceart Éireann na costais a íoc.

Saincheisteanna dlí agus príomhargóintí

Le breithiúnas an 19 Feabhra 2020 in Micula v an Rómáin, d’ordaigh Cúirt Uachtarach na Ríochta Aontaithe dámhachtain eadrána ó 2013 a rinneadh i gcoinne na Rómáine i bhfabhar infheisteoirí Sualannacha áirithe as sárú ag an Rómáin ar chonradh déthaobhach infheistíochta arna thabhairt i gcrích idir an tSualainn agus an Rómáin in 2003 a fhorghníomhú.

Chinn an Coimisiún cheana féin gurb ionann cur chun feidhme na dámhachtana eadrána agus státchabhair neamhdhleathach agus neamh-chomhoiriúnach ón Rómáin i bhfabhar na n-infheisteoirí sin. Chinn an Chúirt ó shin go sáraíonn an dámhachtain sin rialacha bunúsacha agus prionsabail bhunúsacha de dhlí an Aontais, go háirithe Airteagal 267 agus 344 CFAE, prionsabail ghinearálta an neamhspleáchais agus na muiníne frithpháirtí, agus feidhmiú institiúidí an Aontais i gcomhréir le creat bunreachtúil an Aontais.

Ar bhonn Airteagal 351(1) CFAE, chinn an Chúirt Uachtarach nach mór an dámhachtain eadrána a fhorfheidhmiú sa Ríocht Aontaithe, d’ainneoin go raibh a forfheidhmiú i gcontrárthacht le dlí an Aontais. Agus an méid sin á dhéanamh aici, sháraigh an Ríocht Aontaithe Airteagal 4(3) CAE agus 108(3), 267(1)(a), (b) agus (3), agus 351(1) CFAE, arna léamh i gcomhar le hAirteagal 127(1) den Chomhaontú um Tharraingt Siar.

(1) IO 2020, L 29, lch. 7.

(2) Státchabhair — An Rómáin — Státchabhair SA.38517 (2014/C) (ex 2014/NN) — Dámhachtain eadrána Micula v an Rómáin an 11 Nollaig 2013 a chur chun feidhme— Cuireadh chun barúlacha a chur isteach de bhun Airteagal 108(2) den Chonradh ar Fheidhmiú an Aontais Eorpaigh (IO 2014, C 393, lch. 27)